**PRACOVNÝ LIST**

**Sociálne a politické napätie v spoločnosti – vojny, terorizmus**

**Prečítaj si text:**

Vojna je konflikt medzi štátmi, organizáciami, alebo väčšími skupinami ľudí, pričom je pre tento konflikt charakteristické použitie násilia alebo fyzickej sily medzi bojujúcimi stranami. Existuje veľa dôvodov, prečo sa ľudia medzi sebou hádajú. Týka sa to nás všetkých v každodennom živote, ale týka sa to aj vzťahov medzi skupinami ľudí alebo krajinami. Ak sú dve znepriatelené krajiny presvedčené, že iba násilie vyrieši ich problémy, vypukne vojna.

 V minulosti vojny vypukli najčastejšie preto, lebo panovníci chceli rozšíriť svoje územie. Napríklad hranice väčšiny európskych krajín vznikali prostredníctvom ozbrojených konfliktov.

Ak jedna krajina vypovedá vojnu druhej, často sa tak stane preto, lebo sa chce zmocniť jej bohatstva. Kedysi armády získavali vojnovú korisť tak, že rabovali dediny v dobytej krajine. Ešte aj dnes sa mnoho konfliktov dá vysvetliť snahou útočiacej krajiny ovládnuť zdroje: nerastné bohatstvo, ropu, vodu alebo prístup k moru (obrovská výhoda pre medzinárodný obchod). Dokonca je to častejší dôvod vyhlásenia vojny ako túžba zväčšiť svoje územie.

V niektorých konfliktoch stoja proti sebe obyvatelia tej istej krajiny. Stane sa, že istí ľudia neprijmú pravidlá politickej hry (hlasovanie, voľby) a chopia sa zbraní, aby sa dostali k moci. Dnes trápia občianske vojny najmä Afriku. Vo svete žijú ľudia, ktorí dávajú prednosť vojne pred mierom. Vojna je ich cieľom a robia všetko preto, aby konflikty pretrvávali. Sú to vojenskí vodcovia, ktorí nie sú schopní poistiť si moc inak ako vojnou. V niektorých kultúrach má vojna vysokú hodnotu: „hrdinami“ sú vodcovia a dobyvatelia. Neexistuje výchova k mieru a aj keď obyvateľstvo konfliktom trpí, nevie si predstaviť, že by žilo inak.

Náboženstvo sa často využíva na to, aby mobilizovalo obyvateľstvo do vojny. Väčšina „náboženských“ vojen má však v skutočnosti iné dôvody ako otázky vierovyznania. Aj v islamskom svete je náboženstvo často nástrojom bojovej politiky. Dôvody, pre ktoré sa vedie vojna, môžu byť celkom oprávnené: obrana slobody alebo spravodlivosti, obrana krajiny pred útočníkom. Vtedy je štát v práve. Samotná vojna je však zameraná na ničenie ľudských bytostí, a preto nemôže byť spravodlivá. Vojna v minulosti spôsobila milióny obetí, zničila celé spoločnosti, zruinovala krajiny. Ani tie najlepšie dôvody nemôžu ospravedlniť tieto hrôzy.

.